**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 11.07.2023, ora 08:00 – 12.07.2023, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 12.07.2023, ora 07:00**

**RÂURI**

**Debitele au fost, în general, în scădere**, exceptând cursul mijlociu al Prutului, unde au fost în creștere prin propagare și râurile din bazinele hidrografice: Crasna, Barcău, Vedea, Bârlad, Jijia, bazinul inferior al Argeșului și pe râurile din Dobrogea, unde au fost relativ staționare. Creșteri de niveluri și debite s-au înregistrat pe unele râuri mici din bazinele hidrografice Suceava, Moldova, Bârlad, bazinele superioare ale Târnavelor, Oltului și Argeșului, ca urmare a precipitațiilor slab cantitativ căzute în interval.

Debitele se situează la valori sub mediile multianuale lunare, cu coeficienți moduli cuprinși între 30-90%, mai mari (în jurul și peste normalele lunare) pe râurile din bazinele hidrografice Someșul Mic, Bârzava, Moravița, bazinul superior și mijlociu al Prahovei, cursurile Mureșului, Jiului, cursurile superioare ale Vișeului, Arieșului, Târnavei Mari, Begăi, Ialomiței, Bistriței, Prutului și pe unii afluenți ai Oltului superior și mijlociu și mai mici (sub 30% din normalele lunare) pe râurile din bazinele hidrografice: Iza, Tur, Lăpuş, Crasna, Barcău, Vedea, Bârlad, Rm. Sărat, Jijia și pe râurile din Dobrogea.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi, în general, în scădere**, exceptând cursul inferior al Prutului, unde vor fi în creștere prin propagare și râurile din bazinele hidrografice: Crasna, Barcău, Vedea, Bârlad, Jijia, bazinul inferior al Argeșului și pe râurile din Dobrogea, unde vor fi relativ staționare.

Sunt posibile creșteri de niveluri și debite pe unele râuri mici din regiunile intracarpatice, ca urmare a precipitațiilor slab cantitativ prevăzute.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în țară (secțiunea Baziaș) în intervalul 11.07 – 12.07.2023 a fost în scădere având valoarea de 3800 m3/s**, sub media multianuală a lunii iulie (5350 m3/s).

În aval de Porțile de Fier, debitele au fost în scădere.

**Debitul la intrarea în țară (secțiunea Baziaș) va fi în scădere (3700 m3/s).**

În aval de Porțile de Fier, debitele vor fi în scădere.

**2.** **Situaţia meteorologică în intervalul 11.07.2023, ora 09:00 –12.07.2023, ora 06:00**

**ÎN ŢARĂ**

Vremea s-a menținut călduroasă în vestul și în sudul țării, unde disconfortul termic s-a accentuat, iar în Câmpia Română local a fost caniculă; indicele temperatură-umezeala (ITU) a atins sau a depășit pragul critic de 80 de unități în centrul și sudul Munteniei, pe arii extinse în Banat și Oltenia și pe spații mici în sudul Crișanei. În celelalte regiuni, a fost o vreme normal de caldă pentru a doua decadă a lunii iulie, deși pe alocuri s-au înregistrat temperaturi ușor mai mici decât în ziua anterioară. Din orele amiezii până seara, au fost dezvoltări noroase convective ce au determinat averse, descărcări electrice și intensificări de scurtă durată ale vântului, local în estul teritoriului și pe suprafețe mai restrânse în sud-est, în centru și la munte, dar și în extremitatea sud-vestică. Fenomenele au fost mai intense pe alocuri în Moldova, cu precădere în jumătatea de sud a regiunii, unde au fost rafale puternice de vânt (izolat de 75...85 km/h), iar stații meteo și hidro din județele Bacău, Vrancea și Galați au confirmat vijelii și căderi de grindină; ploile au avut și caracter torențial, iar în timp foarte scurt s-au înregistrat cantități de apă de peste 20...25 l/mp și izolat de peste 35 l/mp. În rest, cerul a fost variabil, mai mult senin noaptea, cu înnorări temporare și ploi slabe la începutul zilei în Maramureș și nordul Transilvaniei, iar ușoare intensificări ale vântului s-au semnalat pe alocuri și pe crestele montane, în Oltenia și Crișana. Temperaturile maxime s-au încadrat între 23 de grade la Întorsura Buzăului și 36 de grade la Roșiori de Vede. La ora 6 valorile termice erau cuprinse între 8 grade la Miercurea Ciuc și 24 de grade la Șiria. Spre sfârșitul intervalului în nord-estul teritoriului și în depresiuni, izolat s-a format ceață.

*Observație: de ieri dimineață de la ora 06 au fost în vigoare 13 mesaje de alertă pentru fenomene meteorologice periculoase imediate -4 avertizări cod portocaliu emise de către SRPV Bacău și 9 atenționări cod galben (4 emise de către SRPV Bacău, 3 de către CNMP București pentru Muntenia și câte 1 la SRPV Craiova, respectiv SRPV Timișoara).*

**LA BUCUREŞTI**

Vremea a fost călduroasă, caniculară în orele după-amiezii, iar disconfortul termic s-a accentuat, astfel că temperatura maxima a fost 33 de grade la Afumați și Băneasa și 35 de grade la Filaret și indicele temperatură-umezeală (ITU) a depășit pragul critic de 80 de unități. Cerul a fost variabil, temporar cu înnorări în a doua parte a zilei și seara, iar vântul a suflat slab până la moderat. La ora 6 se înregistrau 19 grade la Filaret și 20 de grade la Afumați și Băneasa.

**3. Prognoza meteorologică în intervalul 12.07.2023, ora 09:00 –13.07.2023, ora 09:00**

**ÎN ŢARĂ**

Vremea va fi călduroasă în cea mai mare parte a țării, local caniculară, cu disconfort termic ridicat și indice temperatură-umezeală (ITU) ușor peste 80 de unități, în sudul Crișanei, în Banat, sud-vestul Transilvaniei, Oltenia și Muntenia. Cerul va fi variabil, dar începând cu orele după-amiezii, instabilitatea atmosferică va fi pronunțată în regiunile intracarpatice, unde vor fi frecvente descărcări electrice, intensificări ale vântului (pe arii restrânse viteze la rafală în general de 60...70 km/h), vijelii și pe alocuri averse. Izolat cantitățile de apă pot depăși 15...25 l/mp și va cădea grindină. În restul teritoriului, astfel de fenomene vor fi posibile cu totul izolat în a doua parte a intervalului. Temperaturile maxime se vor încadra în general între 27 și 37 de grade, iar cele minime între 15 și 24 de grade, mai scăzute în depresiunile din estul Transilvaniei spre 12 grade.

**LA BUCUREŞTI**

Vremea va fi călduroasă, iar disconfortul termic va crește, indicele temperatură-umezeală (ITU) urmând să atingă pragul critic de 80 de unități. Temperatura maximă se va situa în jurul valorii de 34 de grade, iar cea minimă va fi de 18...21 de grade. Cerul va fi variabil, mai mult senin dimineața și noaptea. Vântul va sufla slab până la moderat.

1. ***CALITATEA APELOR***

**1. Pe fluviul Dunărea**

Nu au fost semnalate evenimente deosebite.

**2. Pe râurile interioare**

Nu au fost semnalate evenimente deosebite.

**3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru data de 10.07.2023 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).

Nu a fost înregistrată depășirea valorii limită zilnice pentru indicatorul particule în suspensie PM10. Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

***Garda Naţională de Mediu - Comisariatul Judeţean*** ***Olt*** informează despre producerea, în data de 11.07.2023, ora 14:00, unui incendiu în incinta societății SC PSR Venicos SRL Caracal (cu activitatea de colectare deșeuri din dezmembrări auto), din zona municipiului Caracal, județul Olt. A fost afectată o suprafață de circa 2100 mp (600 mp hală, 1500 mp zonă de depozitare VSU). Incendiul a fost localizat și stins în jurul orei 15:30 de către I.S.U. Olt. În urma incendiului au existat emisii de noxe în atmosferă. Nu se cunoaște cauza producerii incendiului.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

***Agenţia Naţională pentru Protecţia Mediului*** informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare, conform OM 1978/2010, în intervalul 10.07.2023-11.07.2023 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

1. **În municipiul Bucureşti**

Nu au fost semnalate evenimente deosebite.

1. ***ALIMENTĂRI CU APĂ***

***Administraţia Bazinală de Apă Prut-Bârlad***

Judeţul Botoşani

Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havarna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.

Se menţine Planul de restricţii în alimentarea cu apă - treapta a III-a, pentru A.N.I.F. Filiala Teritorială Moldova Nord-U.A Botoşani-Sistemul de irigaţii Movileni-Havarna, sursa ac. Cal Alb - r. Baseu.

Judeţul Iaşi:

Se menţine situaţia de restricţii în alimentarea cu apă pentru piscicultură la folosinţele: - S.C. ACVACOM S.R.L. Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor;

- S.C. MIHPES S.R.L. Iaşi prin reducerea debitelor la sursa r. Valea Oii – ac. Sarca corespunzător treptei III de aplicare a restricţiilor.

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - ANIF Filiala Teritorială de Îmbunătăţiri Funciare Vaslui-Amenajare de irigaţii Mânjeşti, sursa acumularea Mânjeşti;

- treapta III - pentru S.C. AQUAVAS S.A. Vaslui – Sucursala Vaslui din acumularea Soleşti.

**DIRECȚIA COMUNICARE**